План сарадње са породицом, радна 2020/2021.год., средња васпитна група, објекат у Жабарима

План рада за радну 2020/21.годину, између осталог садржи и три модела функционисања установе:

1. Рад установе у пуном капацитету;
2. Рад установе у ограниченом капацитету (долазак деце у установу код које не постоји алтернативни начин бриге, просторни капацитети, кадровски капацитети, потпун и постепени повратак деце у колектив у складу са актуелним епидемиолошким препорукама, услови за остваривање непосредног васпитно-образовног рада у програмима у различитом трајању,стање опремљености,..);
3. Прекид остваривања непосредног рада са децом у одређеном временском периоду (пружање подршке деци и породици, путем онлајн фејсбук групе „Моравски цветићи“ и других облика комуникације: телефонски разговори, евидентирање и праћење остваривања васпитно-образовног рада и праћење остваривања подршке деци и породици, обавештења у писаној форми постављена на видним и доступним местима).

 Понашање детета у процесу адаптације:

Постоје три типа понашања деце у процесу адаптације и они одређују три основна типа адаптације.

* Лака адаптација, представља нормалну реакцију детета на промену средине. Дете брзо почиње да прихвата нову средину, а неретко се и радује доласку у вртић. Деца све реакције и промене у понашању пролазе током десет до петнаест дана боравка у колективу.
* Адаптација средње тежине, подразумева промене у понашању које су продужене и трају од двадесет до тридесет дана, током којих дете одбија долазак у вртић.
* Тешка адаптација, односи се на децу код којих се могу запазити упорне и дуготрајне реакције које трају и по неколико месеци.

 Највећи број деце пролази кроз адаптацију без већих проблема, а мањи број деце пролази тежи облик адаптације. Адаптацију не треба прекидати, прекидањем адаптације родитељ шаље поруку детету да не мора у вртић уколико плаче. Тако је важно напоменути да је поновна адаптација дужа и тежа него прва и да је дете тако дуже изложено стресу и тој врсти патње.

Препоруке родитељима у процесу адаптације:

* Упознајте васпитаче са навикама и особинама детета;
* Не бежите од детета, већ се мирно поздравите и искрено кажите детету да ћете доћи по њега;
* Увек одржите реч;
* Растанак у вртићу учините кратким.

У контакту породице и предшколске установе важно је:

* Остварити отворену комуникацију;
* Пружање подршке услед епидемије корона вируса, деци и породици;
* Успоставити партнерски однос;
* Упознати родитеље са режимом дана у установи;
* Упознати родитеље са начинима и значајем сарадње породице и вртића.

Најважнија препорука јесте да је потребно остварити партнерски однос између породице и вртића, усагласити ставове у вези с васпитањем детета да би оно лакше, брже и трајније навикло на боравак у вртићу.

 Адаптација је очекивани процес у току септембра. Сарадња са породицом треба да се гради на темељу партнерског односа у којем ће се неговати поверење и комуникација, уз обострану размену информација и сазнања. Породица је прва средина у којој дете добија подстицаје за развој.За родитеље је важно да схвате како је извесна доза страха од одвајања уобичајена, да не треба да буде разлог за превелику бригу.Посебним планирањем и смишљањем ситуација настоји се да одвајање детета од родитеља протекне што брже и безболније и да се дете навикне на колектив.Васпитање и образовање у вртићу јесте наставак породичног васпитања и због тога је отворено за родитеље, њихове потребе, идеје, утицаје, укључивање и учешће.

Облици сарадње породице и вртића, уз поштовање свих мера услед епидемије COVID-19, које је донело Министарство просвете, науке и технолошког развоја:

* Размена информација приликом уписа детета у установу;
* Индивидуални разговори приликом пријема и испраћаја детета;
* На Првом родитељском састанку бира се представник Савета родитеља, договарамо се око Дечије недеље (која је у октобру месецу), родитељи се упознају са облицима и начинима сарадње установе и породице;
* Индивидуални разговори, уз коришћење посебног простора;
* Родитељски састанци;
* Израда дечијих индивидуалних портфолија (за децу која нису похађала вртић);
* Родитељ у улози предавача, уколико се епидемиолошка ситуација промени;
* Посете породици-уколико ситуације то дозволе услед епидемије;
* Панои за родитеље, огласне табле, интерактивни панои (дете-родитељ), праћење активности и дешавања на званичној интернет страници установе и на званичној фејсбук страници „Моравски цвет“, као и фејсбук групе „Моравски цветићи“;
* Родитељи су чланови УО;
* „ Отворена врата“ (разговор са породицом, коришћење посебног простора);
* Телефонски позиви;
* Библиотека у холу која је родитељима на коришћење, библиотека садржи литературу за децу и приручнике за родитеље;
* Договори око планирања активности, набављања материјала, договор око приредби, манифестација, радионица, уређење простора (унутрашњи и спољашњи, зависно од ситуације услед епидемије).

Активности ће се планирати, реализовати и мењати, зависно од ситуације услед епидемије COVID-19, и у складу са препорукама Министарства просвете, науке и технолошког развоја.

Васпитач:

Милица Марковић